Reserwebank beboet Deutsche Bank met R10 miljoenArgieffoto van een van Deutsche Bank se takke (totpi.com) Die Suid-Afrikaanse Reserwebank (SARB) het die Deutsche Bank se tak in Johannesburg met R10 miljoen beboet vir onbehoorlike kontrolestelsels teen geldwassery en finansiering vir terrorisme, het die City Press Sondag berig. Die boete beteken nie dat die bank die dade gepleeg het nie, maar inspekteurs van die SARB het swakhede in die bank se stelsel opgespoor wat moet verseker dat daar aan wetgewing voldoen word om sulke misdade te voorkom. Die SARB het bevind dat daar probleme is met die identifikasie en verifiëring van ŉ kliënt se besonderhede en om bates op te spoor van persone wat moontlik aan terrorisme verbind kan word. Samantha Forbes, woordvoerder van Deutsche Bank, het gesê die bank erken die “onreëlmatighede”. “Die bank sal, in samewerking met die SARB, die betrokke tekortkominge binne die ooreengekome tydraamwerk aanspreek,” het Forbes gesê.